b'\n_START_ARTICLE_\nMu\xc4\x8denec\n_START_PARAGRAPH_\nMu\xc4\x8denec je \xc4\x8dlovek, ki je zaradi pripadnosti neki religiji ali dru\xc5\xbebeni skupini ujet, mu\xc4\x8den in umorjen bodisi po obsodbi ali brez nje in ta religija ali dru\xc5\xbebena skupina ohranja spomin nanj in ga ima za vzor.\n_START_SECTION_\nKr\xc5\xa1\xc4\x8danstvo\n_START_PARAGRAPH_\nV kr\xc5\xa1\xc4\x8danstvu so mu\xc4\x8denci pri\xc5\xa1teti med svetnike. So\xc4\x8dasna poro\xc4\x8dila o njihovi smrti se imenujejo acta ali passiones, kasneje se o njihovem \xc5\xbeivljenju in smrti oblikujejo legende. Posmrtni ostanki mu\xc4\x8dencev se imenujejo relikvije. Ker so kristjani \xc5\xbee v prvih stoletjih obhajali bogoslu\xc5\xbeje na grobovih mu\xc4\x8dencev, je \xc5\xa1e danes predpisano, da se v katoli\xc5\xa1kih cerkvah v oltar pri posvetitvi polo\xc5\xbei tudi relikvija. Med najbolj znanimi kr\xc5\xa1\xc4\x8danskimi mu\xc4\x8denci so iz \xc4\x8dasa Dioklecijanovih preganjanj sv. Jurij, sv. Cecilija, iz sodobnej\xc5\xa1ih \xc4\x8dasov pa sv. Maksimilijan Kolbe.'